《用柏梁体题式敬斋》
宋代·程珌

惟古知哲粲青编，胡为典狱难其贤。
皋陶苏公相后先，舍是未见旧聊翩。
果哉知仁人难全，未得其情智欲研。
既悉其罪仍宽旃，吾心钧石何所偏。
服而舍之天则然，画冠不犯何由缘。
教明化洽上所宣，上失其道民乃愆。
又复淫刑如蔓延，立法初意浸天渊。
苗民作威天弃捐，圣神应运符握乾。
春风甘雨偏八埏，内外建官相综絟。
州复设掾职其专，此盖椎轮当益虔。
县令狱掾非充员，渠用资格宜加铨。
刑君天资静不儇，且赏一饮诗书泉。
大府狱市来阗阗，严明之长日趋前。
莫难此时周折还，三年一心上通天。
荻苗水长问归路，而君胡为华此扁。
吾非空扁乃心傅，上遡苏公岁二千，
下视方来漫无边。吾乃{耳少}然立中焉，
来者式之不计年。

作者简介：程珌（1164～1242），宋代人，字怀古，号洺水遗民，休宁（今属安徽）人。绍熙四年进士。授昌化主簿，调建康府教授，改知富阳县，迁主管官告院。历宗正寺主簿、枢密院编修官，权右司郎官、秘书监丞，江东转运判官。